สตง.โดดขวางไอซีทีตั้งธนาคารไปรษณีย์
สตง.เตรียมยื่นหนังสือค้านไอซีที ตั้งธนาคารไปรษณีย์ หวังทำแล้วเจ๊ง เสี่ยงเจอหนี้เน่าสูง
30 ม.ค. 2555

สตง.เตรียมยื่นหนังสือค้านไอซีที ตั้งธนาคารไปรษณีย์ หวังทำแล้วเจ๊ง เสี่ยงเจอหนี้เน่าสูง
แหล่งข่าวจากสำนักงานการตรวจเงินแผ่นดิน (สตง.) เปิดเผยว่า สตง.เตรียมส่งหนังสือถึงกระทรวงเทคโนโลยีสารสนเทศและการสื่อสาร หรือไอซีที ให้ทบทวนเรื่องการจัดบริษัท สินเชื่อไปรษณีย์ไทย (สปณ.) เนื่องจากเห็นว่าเป็นการทำงานที่ซ้ำซ้อนแหล่งเงินในชุมชนที่มีอยู่ก่อนแล้ว เช่น กองทุนหมู่บ้าน ธนาคารชุมชน และสหกรณ์ชุมชน 
สตง.ยังเห็นว่า ก่อนจะทำโครงการยังไม่เคยศึกษาให้ชัดเจนว่า การตั้ง สปณ.จะดำเนินการอย่างไรถึงคุ้มค่า มีระยะเวลาคุ้มทุนภายในกี่ปี จะมีกำไรเมื่อไร แล้วกรณีที่จะใช้พนักงานไปรษณีย์ไปปล่อยสินเชื่อ จะยืนยันได้หรือไม่ว่าพนักงานดังกล่าวมีความเชี่ยวชาญและรู้เรื่องการเงินมากพอ และหากเพิ่มงานด้านปล่อยสินเชื่อเพิ่มแล้วจะไปลดงานหลักคือ การส่งพัสดุไปรษณีย์หรือไม่ 
สตง.ตั้งข้อสังเกตว่า การจัดตั้ง สปณ.จะนำไปสู่ความเสี่ยงเรื่องหนี้เสีย ถ้าผู้ดำเนินงานไม่มีความเชี่ยวชาญพอ หากมีหนี้เสียก็จะมีเพราะปกติการปล่อยสินเชื่อให้รายย่อยจะเสี่ยงต่อการเป็นหนี้เสียอยู่แล้ว ต้นทุนในการติดตามทวงหนี้สูง เกรงว่าสุดท้ายก็ต้องยุบเลิกกิจการ สปณ.ไป 
“เกรงว่าทำไปแล้วจะไม่คุ้ม ถ้าปล่อยกู้ดอกเบี้ยต่ำจะเอารายได้ที่ไหนมาเลี้ยงองค์กร และถ้าสุดท้ายต้องยุบองค์กรลงจะกลายเป็นตัวอย่างที่ไม่ดี เพราะคนดีก็เริ่มจะเห็นเป็นตัวอย่างว่าคนที่เป็นหนี้กับหน่วยงานรัฐก็ไม่ต้องใช้หนี้เพราะรัฐก็จะยกหนี้ให้” แหล่งข่าวเปิดเผย 
ด้านนายเอ็นนู ซื่อสุวรรณ ประธานกรรมการ สปณ. กล่าวว่า สปณ.ไม่ใช่ธนาคาร เพราะจะเน้นเรื่องการปล่อยสินเชื่ออย่างเดียวไม่มีการรับฝากเงิน จึงไม่ทำงานซ้ำซ้อนกับหน่วยงานอื่น เพราะกลุ่มเป้าหมายคนละกลุ่มกัน โดย สปณ.จะเน้นการปล่อยกู้ให้ลูกจ้างในโรงงานไม่เกินรายละ 1 หมื่นบาท คิดดอกเบี้ยไม่เกิน 12% 
พร้อมกันนี้ สปณ.อยู่ระหว่างการทำผลศึกษาเรื่องแนวทางการดำเนินธุรกิจ และจุดคุ้มทุนทั้งเรื่องของต้นทุนและกำไร เพื่อเสนอให้หน่วยงานที่กำกับดูแลพิจารณา